Lenny Kuhr tydens 'n optrede in 2008.
In 2019.
**Lenny Kuhr** (gebore op 22 Februarie 1950 in Eindhoven, Noord-Brabant) is 'n Nederlandse sangeres en liedjieskrywer.

Loopbaan
--------

Sy begin haar sangloopbaan in haar vaderland in 1967 met liedjies in die Franse "chanson"-tradisie en maak haar eerste deurbraak toe sy die Cabaret der Onbekenden wen. In 1969 verteenwoordig sy Nederland tydens die eindrondte van die Eurovisie-liedjiefees in Madrid, Spanje, toe haar "De troubadour" gesamentlik met drie ander inskrywings eerste kom. Die medewenners was Frankryk se Frida Boccara met "Un jour, en enfant", Spanje se Salomé met "Vivo cantando" en die Verenigde Koninkryk se Lulu met "Boom Bang-a-Bang". Die kompetisie se reëls is kort daarna aangepas sodat daar voortaan net een wenner sou wees. Kuhr het self "De troubadour" se melodie geskryf en David Hartsema die lirieke.

Vyf jaar later tref sy weer met "De troubadour" se melodie, dié keer as "De generaal", bynaam van die Nederlandse sokkerheld Rinus Michels. 

In die vroeë jare sewentig was sy gewilder in Frankryk as in Nederland. In 1972 bereik haar liedjie "Jesus Christo" die top-posisie op die Franse treffersparade. 

In 1980 word "Visite" haar grootste treffer in Nederland. Sy het dit saam met die Franse kindergroep les Poppys opgevoer. Sedertdien neem sy gereeld albums op, maar haar grootste kommersiële suksesse bly "De troubadour" en "Visite".

In 1982 het sy die Nationaal Songfestival, die Nederlandse uitdun vir die Eurovision, aangebied.

Persoonlike lewe
----------------

Hoewel sy nie van Joodse afkoms is nie, het sy haar tot die Joodse geloof bekeer (om geestelike liewer as dogmatiese redes) en het 'n ruk lank in Israel gaan woon. Sy is in 1974 getroud met Gideon Bialijstock. Twee dogters, Sharon (1975) en Daphna (1980) word uit dié huwelik gebore. Van 1981 tot 1983 het sy verhouding gehad met die lirikeskrywer Herman Pieter de Boer. In 2003 is sy met Rob Frank getroud. Haar twee kleinkinders is Ozz (2004) en Lihi (2005). Vir eersgenoemde skryf sy "Liedje voor Ozz" wat sy op die CD "Op de grens van jou en mij" insluit. Haar suster Ine is 'n aktrise en ook 'n sangeres.

Veertigste herdenking
---------------------

Vir die veertigste viering van haar debuut neem Lenny Kuhr in Junie 2007 'n regstreekse CD met veertig liedjies op, getiteld "Veertig jaar verliefd". Tydens die bekendstelling van die album op 9 Oktober 2007 in Eindhoven word sy benoem tot Ridder in die Orde van Oranje-Nassau.

Diskografie
-----------

 

|  |  |  |
| --- | --- | --- |
| * 1969: De troubadour
* 1971: De zomer achterna
* 1972: Les enfants
* 1972: De wereld waar ik van droom
* 1974: God laat ons vrij
* 1975: 'n Avondje Amsterdam
* 1976: 'n Dag als vandaag
* 1980: Dromentrein
* 1981: Avonturen
* 1982: Oog in oog
* 1983: De beste van Lenny Kuhr

  | * 1986: Quo vadis
* 1990: Het beste van Lenny Kuhr
* 1990: De blauwe nacht
* 1992: Heilig vuur
* 1994: Altijd heimwee
* 1997: Gebroken stenen
* 1997: Stemmen in de nacht
* 1999: Oeverloze liefde
* 2000: Visite
* 2001: Fadista
* 2004: Op de grens van jou en mij

  | * 2005: Panta Rhei
* 2007: 40 jaar verliefd
* 2010: Hollands glorie
* 2010: Mijn liedjes mijn leven
* 2011: Liefdeslied
* 2013: Wie ben je
* 2017: Gekust door de eeuwigheid
* 2019: Het lied gaat door
* 2021: Favorieten Expres
* 2022: Lenny Kuhr

  |